作者:無名氏
標題:十二時・憶少年
內容:治平時。暫垂簾，佑聖子、解危疑。坐安天下逾歲。厭避萬機。退處宸闈。殿開慶養，志入希夷。扶皓日，浴咸池。看神孫、撫御千載，重雍累熙。四方欽仰洪慈。陰德遠，仁功積，歡養罄九域，禮無違。事難期。乘霞去，乍睹昇仙，誥下九圍。泣血漣如，更鸞車、動春晚、霧暗翠旗。路指嵩伊。薤歌鳳吹。悠揚逐風悲。珠殿悄，網塵垂。空坐溼，罔極吾皇孝思。鏤玉寫音徽。彤管煒，青編紀，寧更羨周雅，播聲詩。